Reacţii internaţionale la Raportul Pentagonului “Nuclear Posture Review”

 

Planurile Administraţiei americane privind eventuala utilizare a armelor nucleare împotriva a şapte state

 

Conform cotidianului “Los Angeles Times” din 9 martie a.c., Casa Albă a cerut armatei să pregătească planuri de urgenţă pentru utilizarea armelor nucleare drept ripostă la eventuale ameninţări din partea Chinei, Rusiei, Irakului, Coreei de Nord, Iranului, Libiei şi Siriei. 

Conform unui raport secret al Ministerului american al apărării, prezentat membrilor Congresului la 8 ianuarie a.c., există trei cazuri în care s-ar putea recurge la asemenea arme: 

- împotriva ţintelor capabile să reziste la un atac convenţional;

- drept represalii la un atac cu arme nucleare, biologice sau chimice;

- în cazul apariţiei unor evenimente militare surprinzătoare. 

Raportul subliniază că Pentagonul ar trebui să fie pregătit să recurgă la arme nucleare în cadrul unui conflict arabo-israelian - în special în cazul unui atac irakian împotriva Israelului, al unui război între China şi Taiwan, al unui atac nord-coreean asupra Coreei de Sud. 

***

În esenţă, articolul publicat în cotidianul “Los Angeles Times” sub semnătura lui Paul Richter şi intitulat “U.S. Works Up Plan for Using Nuclear Arms”, susţine faptul că Administraţia preşedintelui George W. Bush este implicată în promovarea unui raport secret care autorizează pregătirea unor eventuale planuri de folosire a armelor nucleare împotriva a cel puţin şapte state (China, Rusia, Irak, Iran, Coreea de Nord, Libia şi Siria). Raportul din care cotidianul “Los Angeles Times” prezintă câteva extrase conţine şi dispoziţia Administraţiei americane de “fabricare a armelor nucleare de capacitate mai mică, utilizabile în anumite teatre de operaţiuni”. 

Analiştii militari care au redactat articolul afirmă că directivele cuprinse în Raport referitoare la fabricarea armelor nucleare de capacitate mică pot fi un semnal că Administraţia americană este mai degrabă tentată să treacă cu vederea tabu-urile înrădăcinate în privinţa utilizării armelor nucleare, cu excepţia cazurilor când necesitatea folosirii lor constituie o ultimă soluţie. Aceştia şi-au exprimat îngrijorarea că acest gen de abordare poate destabiliza periculos lumea, prin încurajarea altor state să creadă, asemeni SUA, că ar trebui să fabrice arme nucleare.

Cotidianul susţine că se află în posesia acestui raport elaborat de Pentagon, prezentat Congresului Statelor Unite în data de 8 ianuarie a.c. şi în care este prevăzut că “Pentagonul trebuie să fie pregătit să folosescă armele nucleare împotriva Chinei, Rusiei, Irakului, Iranului, Coreei de Nord, Libiei şi Siriei în următoarele trei tipuri de situaţii: împotriva unor ţinte capabile să reziste unui atac cu arme convenţionale; ca ripostă la un atac cu arme nucleare, biologice sau chimice” sau “în eventualitatea unor evoluţii militare neaşteptate”. 

Cotidianul american precizează că o copie parţială a acestui Raport a fost obţinută de către analistul în probleme de apărare, William Arkin, precum şi faptul că anumiţi oficiali aveau de multă vreme cunoştinţă despre existenţa unui plan amănunţit de atac nuclear asupra Rusiei. Analiştii remarcă faptul că Raportul (intitulat “Nuclear Posture Review”) formulează pentru prima dată un punct de vedere oficial referitor la o listă cu state-potenţiale ţinte ale Statelor Unite.

Politicienii americani afirmă că Statele Unite nu vor utiliza arme nucleare împotriva statelor care nu deţin arme nucleare, notă separată făcând-o statele care se află în această situaţie dar care sunt aliate cu ţări considerate a fi puteri nucleare.

Documentul afirmă că Pentagonul trebuie să fie pregătit pentru a utiliza armele nucleare în conflictul israeliano-arab, în războiul dintre China şi Taiwan, în eventualitatea unui atac al Coreei de Nord asupra Coreei de Sud, precum şi în cazul în care Irakul ar ataca Israelul sau un alt stat vecin. În privinţa Rusiei, raportul susţine că aceasta nu mai este în mod oficial un “duşman”. 

În raportul citat se menţionează: “Coreea de Nord, Irak, Iran, Siria şi Libia se află printre statele care ar putea fi implicate în imediate, potenţiale sau neaşteptate situaţii de tensiune. Datorită situaţiei existente, este previzibil ca China să-şi dezvolte în continuare obiectivele strategice şi să continue să-şi modernizeze forţele nucleare şi convenţionale; China este un stat care ar putea fi implicat în imediate, potenţiale sau neaşteptate situaţii de tensiune. Rusia îşi menţine cele mai importante forţe nucleare, alături de Statele Unite şi substanţiale, chiar dacă mai puţin impresionante, capacităţi convenţionale. În prezent, nu există surse ideologice de conflict cu Moscova aşa cum au existat în timpul Războiului Rece. Statele Unite caută o relaţie de cooperare substanţială cu Rusia (…)”.

Oficialii americani au confirmat, adeseori, avantajele utilizării armelor nucleare în distrugerea buncărelor şi grotelor pe care multe regimuri le-au construit, în special după Războiul din Golful Persic, din 1991 (Afganistan, Iran, Irak, Coreea de Nord). 

Pentagonul este implicat activ în elaborarea unor planuri de utilizare a armelor nucleare tactice încă din anul 1970. În ultimele două decenii s-a îndepărtat de acest obiectiv. 

Analiştii afirmă că “situaţiile militare neaşteptate” la care Raportul face referiri sunt asemănătoare situaţiilor în care grupuri teroriste au utilizat arme neconvenţionale care au fost greu de încadrat în arsenalul convenţional al SUA. 

Administraţia americană a propus reducerea în următorii 10 ani a arsenalului nuclear ofensiv cu aproximativ două treimi (de la 2.200 de rachete la 1.700). Oficialii au afirmat că vor să folosească muniţie convenţională precis ghidată (aşa numitele arme inteligente) în unele misiuni, care s-ar putea să fi fost în prealabil perfecţionate cu elemente de armament nuclear.

Criticii au observat, însă, că Raportul contrazice sugestia pe care Administraţia americană doreşte să o facă în legătură cu reducerea rolului armamentului nuclear. Astfel, Joseph Chirincione, expert în arme nucleare la Institutul Carnegie pentru pace internaţională din Washington afirma că Raportul este o dovadă că “armele nucleare sunt instrumente mai degrabă de luptă, decât de împiedicare a ei”. 

***

Departamentul american al apărării a refuzat să comenteze informaţiile apărute în presă în legătură cu planurile de urgenţă în vederea unei eventuale utilizări a armelor nucleare împotriva anumitor ţări, apreciind că este vorba despre “scurgeri de informaţii selective şi înşelătoare”. “Nu vom face nici un comentariu referitor la aceste scurgeri de informaţii”, a anunţat purtătorul de cuvânt al Pentagonului, precizând că Departamentul Apărării “nu va discuta detaliile clasificate ale unui proiect sau ale posibilelor acţiuni militare”. 

“Această revizuire a poziţiei nucleare americane este ultima dintr-o lungă serie de asemenea rapoarte privind dezvoltarea armelor nucleare. Ea nu furnizează nici o indicaţie referitoare la ţinte sau la planificările din domeniul nuclear”, se arată în comunicatul Pentagonului. “Rapoartele sunt cerute de lege şi reprezintă o analiză extinsă a nevoilor de descurajare nucleară în secolul XXI”, se mai menţionează în textul dat publicităţii. 

*

“Statele Unite nu îşi îndreaptă armele nucleare spre o ţară anume, ideea apărută în presă potrivit căreia pregătim în prealabil atacuri nucleare împotriva a şapte state fiind puţin cam exagerată”,  a declarat la 11 martie a.c., la Londra, vicepreşedintele american Dick Cheney, referindu-se la polemica generată de documentul privind doctrina nucleară americană.

“Noi avem, menţinem şi revizuim în permanenţă ceea ce numim planul operaţional integrat”, a adăugat D. Cheney, menţionând că “acest plan este de fapt destinat evaluării unor potenţiale ţinte şi a modalităţilor de utilizare a armei nucleare”. “Raportul Pantagonului privind utilizarea armelor nucleare, din care presa americană a publicat extrase, este un raport destinat dezbaterii de către Congres a tuturor capacităţilor noastre şi oferă idei pentru direcţii pe care, în viitor, ni le-am putea însuşi”, a mai spus vicepreşedintele american.

“În cursul turneului pe care îl voi efectua în Orientul Mijlociu voi purta convorbiri privind acţiunile întreprinse în prezent de coaliţie. Vom discuta despre ameninţarea pe care o reprezintă armele de distrugere în masă şi despre importante hotărâri care ne aşteaptă“, a declarat vicepreşedintele SUA. “Voi purta discuţii şi voi solicita părerile unor importanţi prieteni şi aliaţi cu privire la Irak“, a mai afirmat vicepreşedintele SUA. 

*

“Este vorba de o planificare militară precaută şi totodată de genul de planificare pe care cred eu că poporul american îl aşteaptă”, a declarat secretarul de stat al SUA, Colin Powell, în cadrul unei emisiuni televizate, care a avut loc la 10 martie a.c.

“Periodic ne revizuim opţiunile”, a spus secretarul de stat american. El a confirmat faptul că noile studii elimină în mod ipotetic Rusia din rândul puterilor nucleare, fapt reflectat de realităţile perioadei scurse de la încheierea războiului rece şi se focalizează pe ceea ce Administraţia americană consideră ca fiind drept principala ameninţare - statele care produc arme de distrugere în masă. “Toate aceste studii menţionează faptul că există o serie de state – Iran, Irak, Siria, Coreea de Nord – care dezvoltă anumite tipuri de arme nucleare de distrugere în masă şi acest lucru ne îngrijorează pe toţi”, a spus Colin Powell. 

“Nu am realizat un studiu cu scopul de a planifica folosirea în anumite împrejurări, care pot apare în viitor, a armamentului nuclear. Nu este cazul. Ceea ce a realizat Pentagonul prin acest studiu este un plan conceptual care este pus la dispoziţia preşedintelui pentru trasarea unor direcţii de acţiune. Nu dezvoltăm în prezent noi tipuri de arme nucleare interzise şi nu intenţionăm să efectuăm nici un test nuclear. Vicepreşedintele american Dick Cheney, care efectuează în prezent un turneu prin state aliate, va plasa această problemă în context şi în perspectivă”, a mai precizat secretarul de stat al SUA.

Secretarul de stat al SUA, Colin Powell, i-a reasigurat, la 12 martie a.c., pe membrii Senatului american, că doctrina nucleară a ţării nu a suferit “nici o schimbare majoră“ faţă de cele ale precedentelor administraţii. 

În cadrul unei şedinţe a Comisiei senatoriale privind utilizarea armelor nucleare, Colin Powell a subliniat că guvernul actual al SUA nu are în vedere anularea moratoriului asupra focoaselor nucleare, decis de fostul preşedinte Bill Clinton. El a precizat că aşa-numita “revizuire a doctrinei militare americane“, despre care au relatat mai multe publicaţii din SUA, reprezintă de fapt un avertisment implicit adresat ţărilor acuzate că încearcă să achiziţioneze arme de distrugere în masă. 

*

Consilierul prezidenţial american pe probleme de securitate naţională, Condoleezza Rice, a afirmat, la 11 martie a.c., că recentele proiecte privind eventuale atacuri nucleare nu vor creşte posibilitatea izbucnirii unui astfel de război, dar a avertizat că un atac asupra Statelor Unite cu arme de distrugere în masă va primi “un răspuns sângeros”. 

“Ideea că posibilitatea declanşării unui război nuclear a fost, într-o anumită manieră, redusă, este complet falsă. Nimeni nu doreşte însă să folosească arme nucleare, iar preşedintele George W. Bush a depus eforturi pentru a încuraja domenii cum ar fi apărarea antirachetă”, a afirmat C. Rice, adăugând că, din această cauză, “nu există motive de îngrijorare”. 

 

Reacţii internaţionale la Raportul Pentagon “Nuclear Posture Review”

 

• NATO

Secretarul general al NATO, George Robertson, a refuzat să comenteze informaţiile apărute în presă. “Nu am obiceiul de a comenta astfel de informaţii (...) deoarece foarte rar se dovedesc a fi adevărate”, a declarat G. Robertson. 

Secretarul general al Alianţei Nord-Atlantice a precizat că un funcţionar american cu rang înalt, responsabil pentru politica nucleară şi controlul armamentului în cadrul Departamentului de Stat, “va vizita în curând sediul NATO”.

 

• Rusia

Oficialii ruşi şi-au exprimat neliniştea în legătură cu informaţiile publicate de presa americană privind Raportul “Nuclear Posture Review”.

“Pentagonul a decis să verifice reacţia armatei şi politicienilor ruşi, organizând o scurgere de informaţii”, a declarat Dmitri Rogozin, preşedinte al Comisiei pentru afaceri externe din Duma de Stat a Rusiei. D. Rogozin a apreciat că “tentativele de deplasare a armelor nucleare dintr-o categorie politică într-o categorie de armament care poate fi utilizat într-un conflict sunt periculoase chiar şi pentru Statele Unite”. 

“Acest raport obligă conducerea Rusiei să acorde o mai mare atenţie securităţii militare a statului”, a afirmat generalul Leonid Ivaşov, fost responsabil pentru relaţii externe la Ministerul rus al Apărării. El este de părere că Statele Unite “au considerat întotdeauna şi încă mai consideră URSS şi Rusia post-sovietică drept un rival geopolitic”, iar “ideea centrală a doctrinei geopolitice a Statelor Unite prevede slăbirea sau chiar eliminarea statului rus de pe scena politică”. 

Ministrul rus al afacerilor externe, Igor Ivanov, a declarat, la 11 martie a.c., că Rusia aşteaptă explicaţii privind informaţiile referitoare la un plan american de utilizare a armelor atomice. “Dacă această informaţie se dovedeşte a fi întemeiată, nu poate suscita decât păreri de rău şi îngrijorare, nu numai din partea Rusiei, ci şi a întregii comunităţi internaţionale”, a declarat I. Ivanov. “Sperăm că, după clarificările secretarului de stat şi ale consilierului pentru securitate naţională al preşedintelui american, va urma o declaraţie la cel mai înalt nivel care să lămurească şi să liniştească opinia publică internaţională”, a adăugat şeful diplomaţiei ruse.

Ministrul rus al apărării, Serghei Ivanov, a declarat că a avut, la 12 martie a.c., discuţii aprofundate la Washington asupra revizuirii doctrinei militare americane, însă a refuzat să afirme dacă a fost satisfăcut de explicaţiile omologului său american, Donald Rumsfeld. “Am avut o discuţie foarte lungă şi detaliată cu secretarul D. Rumsfeld. Trebuie discutate mai bine aceste documente cu autorul, cu condiţia ca aceste documente să fie autentice“, a declarat ministrul rus. 

 

• China

Liderii Chinei sunt “profund şocaţi” şi vor solicita explicaţii din partea Administraţiei americane, în urma publicării proiectului de atac nuclear asupra unor ţări, printre care şi China, în cazul ameninţării directe la adresa securităţii americane. 

“Ca şi alte numeroase ţări, China este profund şocată de raport”, a declarat Sun Yuxi, purtătorul de cuvânt al Ministerului chinez al afacerilor externe. El a adăugat că “partea americană va trebui să ofere explicaţii în legătură cu acest subiect”. Sun Yuxi a subliniat că ţara sa este “iubitoare de pace” şi “nu constituie o ameninţare pentru alte state”. “China a afirmat, dintotdeauna, că armele nuclare ar trebui interzise la scară globală şi distruse complet”, a declarat oficialul chinez. El a afirmat că ţările care deţin arma nucleară “trebuie să se angajeze necondiţionat că nu vor fi primele care o vor folosi şi nici nu o vor utiliza cu scopul de a ameninţa ţări nenucleare sau zone denuclearizate”, precizând, de asemenea, că între SUA şi China există un acord mutual de neutilizare a armamentului nuclear. “Orice mentalitate de tip «război rece» este împotriva unui trend global al păcii şi cooperării şi este de domeniul trecutului”, a mai spus acesta.

Liderii statului chinez au adoptat, până în prezent, o atitudine de cooperare faţă de SUA, susţinând războiul declanşat de acestea împotriva terorismului, după atentatele din 11 septembrie 2001, şi s-au abţinut să critice virulent întărirea prezenţei militare americane în întreaga lume.

• Agenţii de presă/publicaţii importante

• “The New York Times”, 11 martie 2001

▪ “Arme nucleare pentru descurajare sau pentru luptă?”

 

«Noul raport al Pentagonului privind forţele nucleare a suscitat întrebări privind intenţia reală a Administraţiei americane de a reduce în prezent pragul utilizării armamentului nuclear.

În Raportul “Nuclear Posture Review” privind arsenalul nuclear, Pentagonul a menţionat necesitatea de a obţine noi arme nucleare care să aibă o anvergură mai mică şi efecte radioactive mai reduse. Potrivit Pentagonului, aceste arme ar putea fi proiectate pentru a distruge complexe subterane, inclusiv depozite de arme chimice şi biologice. Ţintele ar putea fi situate în Irak, Iran, Siria, Libia sau Coreea de Nord. Potrivit analiştilor, este vorba de o reorientare de la scenariile din perioada războiului rece care vizau Rusia.

Raportul secret al Pentagonului a aprins o dezbatere nouă şi vitală privind domeniul nuclear. Spre deosebire de majoritatea discuţiilor referitoare la controlul armamentului din ultimii ani, actuala dispută nu priveşte numărul de arme nucleare necesare SUA, ci problema fundamentală a circumstanţelor în care acestea ar putea fi utilizate.

Este necesar oare ca obiectivul armelor nucleare într-o lume de după războiul rece să fie în esenţă acela de a descuraja un atac nuclear împotriva SUA? Sau armamentul nuclear trebuie dezvoltat în vederea unor războaie, inclusiv a unor conflicte cu adversari nenucleari?

Cei care au o poziţie critică nutresc temerea că prin supralicitarea dezvoltării de armament nuclear mai eficient, Pentagonul pledează pentru “imaginabilul de neimaginat”, estompând deosebirea dintre arme nucleare şi arme convenţionale.

Reacţia de dincolo de ocean faţă de această schimbare de politică a fost, aşa cum era de aşteptat, dură, în condiţiile în care un oficial rus s-a întrebat dacă americanii “nu şi-au pierdut cumva simţul realităţii în care trăiesc”.

“În era nucleară, obiectivul fundamental a fost acela de a preveni utilizarea armelor nucleare”, a declarat specialistul în politică externă de la Brookings Institution, Ivo Daalder. “În prezent, această politică a fost total răsturnată. Ea constă în a menţine armele nucleare mai degrabă ca instrument de luptă într-un război decât ca mijloc de descurajare. Dacă planificatorii militari au în vedere în prezent opţiunea nucleară de fiecare dată când se confruntă cu o evoluţie militară surprinzătoare, distincţia între arme nucleare şi nenucleare se estompează”, a mai precizat expertul.

În ceea ce-l priveşte, Pentagonul a argumentat că într-o lume plină de pericole neaşteptate şi de state “infractoare”, are nevoie de un evantai mai larg de opţiuni. Liderii Pentagonului au considerat armele nucleare şi nenucleare drept nişte “sisteme ofensive” care pot fi utilizate separat sau pot fi combinate în cazul unui atac. Asemenea sisteme constituie pilonul-cheie al unei “noi triade” de resurse: ofensive, defensive şi militaro-industriale.

“Alcătuit atât din sisteme nenucleare cât şi din arme nucleare, elementul de atac al noii triade ar putea asigura o mai mare flexibilitate în proiectarea şi conducerea unor campanii militare pentru a obţine o victorie decisivă împotriva adversarilor”, se arată în raport. “Capacităţile nenucleare de lovire s-ar putea dovedi deosebit de utile pentru a limita pagubele colaterale şi escaladarea conflictului. Armele nucleare ar putea fi folosite împotriva unor ţinte capabile să ţină piept atacurilor nenucleare (de exemplu, buncăre subterane adânci sau echipamente destinate armelor biologice). Sistemele nucleare şi nenucleare de lovire pot ataca capacităţile unui inamic care a declanşat un război şi pot contribui astfel la înfrângerea adversarului şi la apărarea SUA şi a partenerilor lor din domeniul securităţii”.

Raportul, deşi nu este un plan de forţă majoră în vederea utilizării actuale a armelor nucleare, este conceput sub forma unor decizii călăuzitoare privind rolul, dezvoltarea şi desfăşurarea acestor arme în următorul deceniu.

În perioada războiului rece, armele nucleare au jucat un rol imens în planificarea militară americană. Pentagonul nu numai că a construit un arsenal strategic de mari proporţii pentru a descuraja un atac nuclear împotriva SUA, dar şi-a rezervat totodată dreptul de a utiliza arme nucleare pentru a descuraja un eventual atac împotriva Europei, din partea ţărilor membre în Tratatul de la Varşovia. Pentagonul a desfăşurat o serie extinsă de arme nucleare, de la rachetele cu rază de acţiune oceanică la minele nucleare şi încărcăturile de adâncime. Liderii sovietici sau ruşi au procedat în mare măsură la fel.

Însă, în contextul încetării războiului rece s-a perimat şi noţiunea potrivit căreia este posibil să se utilizeze arme nucleare pentru a lupta într-un război. SUA şi Rusia şi-au retras armele nucleare tactice din Europa şi din dotarea flotei lor (...)

Odată cu sfârşitul războiului rece, nevoia de arme nucleare s-a atenuat simţitor. Susţinătorii controlului armamentului au făcut presiuni pentru o reducere radicală a arsenalelor american şi rus şi pentru renunţarea la rachete nucleare de prevenire, deşi adepţii unei linii dure au insistat asupra faptului că mai este nevoie de arme nucleare.

Odată cu Raportul “Nuclear Posture Review”, preşedintele George W.Bush pare să aibă un picior în ambele tabere. El s-a raliat apelului privind o reducere substanţială a armelor strategice, deşi reducerile pe care le are în vedere nu sunt probabil cu mult mai profunde decât cele pe care le-a preconizat Administraţia fostului preşedinte, Bill Clinton, atunci când urma să se decidă modificări ale procedurilor de contabilizare a armelor nucleare.

Dar Pentagonul actualei Administraţii americane a făcut presiuni pentru obţinerea de arme nucleare noi, mai eficiente. În acelaşi timp, el depune eforturi considerabile în vederea îmbunătăţirii armelor convenţionale. De fapt, Pentagonul face presiuni în scopul dezvoltării unui arsenal în care armele nucleare să poată fi folosite împotriva forţelor unui adversar nenuclear, în timp ce promovează dezvoltarea unor arme convenţionale care ar putea fi utilizate împotriva unor ţinte nucleare.

Aşa cum se tem cei care au o pozitie critică, confuzia potenţială între aceste roluri va elimina bariera dintre războiul nuclear şi cel convenţional. Totodată, unii specialişti susţin că acest fapt transmite puterilor din lumea a treia mesajul că armele nucleare sunt utile din punct de vedere militar.

“Prin sublinierea rolului important al armelor nucleare, Pentagonul încurajează alte state să gândească că este important să deţină şi ele aceste arme”, a declarat un expert în arme nucleare de la Natural Resources Defense Council, Robert S. Norris.

Astăzi, înalţi oficiali din Administraţia George W. Bush au încercat să atenueze criticile, susţinând că Raportul privind Arsenalul Nuclear este pur şi simplu un document de politică, nu un plan operaţional, iar decizia de a dezvolta masiv noi tipuri de armament nu a fost încă luată.

Totuşi, raportul Pentagonului prefigurează cu claritate modificări importante prin anunţarea nevoii de arme nucleare noi, de anvergură variabilă sau redusă şi de sisteme de ţintire ameliorate, astfel încât să poată fi rapid utilizate într-un război. “Este nevoie de o mai mare flexibilitate în ceea ce priveşte forţa nucleară şi planificarea, comparativ cu cea manifestată în perioada războiului rece. Opţiunile unui atac nuclear care variază din punct de vedere al scării, anvergurii şi al scopului, vor completa celelalte capacităţi militare”, se mai menţionează în raportul Pentagonului». 

 

• “Nezavisimaia Gazeta”, 11 martie 2002

▪ “Rusia a fost inclusă pe axa răului”

 

«Moscova nu are un răspuns adecvat la decizia SUA de a include Rusia pe “axa răului”. 

În ultimele săptămâni, Occidentul îşi înăspreşte în mod consecvent politica faţă de Rusia, atitudine ce se manifestă în mai multe direcţii cheie. Este greu să-ţi alungi gândul, conform căruia ar exista un oarecare scenariu complex, care are drept scop final slăbirea totală a poziţiilor ruseşti pe plan mondial”.

După două luni de la data la care Pentagonul a prezentat pentru dezbateri Congresului american planul de reorganizare a forţelor nucleare ale SUA, Administraţia preşedintelui George W. Bush a întreprins o nouă mişcare propagandistică: prin intermediul publicaţiei “Los Angeles Times” a amintit lumii întregi că Rusia nu numai că rămâne o ţintă a loviturilor nucleare de “preîntâmpinare”, dar că ea a fost trecută pe aceeaşi listă cu statele-paria, formând, în acest fel, o mare “axă a răului”. De această dată, “axa răului” nu mai cuprinde trei ţări, ci şapte. Prin urmare, rezultă că teza care de curând a stârnit o vehementă “alergie” în rândul mai multor state, inclusiv al ţărilor-aliate ale SUA, nu a fost o simplă greşeală a purtătorului de cuvânt al preşedinţiei americane. Este adevărat că acesta a fost demis, însă această “axă” extinsă a rămas.

Scurgerea de informaţii “delicate”, organizată în mass-media americane, nu face decât să continue lista paşilor consecvenţi ai Occidentului, care au atras atenţia tuturor. Scandalurile în care s-au dovedit implicaţi sportivi ruşi de la Olimpiada din acest an, introducerea taxelor pentru oţel, importantele manevre militare ale NATO, desfăşurate în Norvegia şi Polonia, toate acestea reprezintă nişte acţiuni aparent diferite, dar care urmăresc unul şi acelaşi scop. Statutul internaţional al Rusiei este demontat zi de zi. Însă, Moscova nu are nici priceperea necesară şi nici puterea de a reacţiona într-un mod tot atât de complex cum a procedat Occidentul.

Încercarea de a se cocoţa pe “strapontina” cu numărul 20 din rândul rezervat celor din Consiliul NATO s-a soldat cu o atitudine categorică venită din partea secretarului general George Robertson: “Alianţa nu intenţionează, din cauza unei colaborări provizorii cu Rusia, să-şi schimbe atitudinea faţă de o serie de probleme importante”. Partea rusă nu a reuşit decât să desfăşoare în mass-media locale o “campanie de autoamăgire”. Scopul acestei campanii era de a demonstra societăţii ruse, precum şi conducerii statului rus, reuşitele pe care le înregistra apropierea Rusiei de Occident, după evenimentele din 11 septembrie 2001.

Zilele trecute, Occidentul a luat o nouă serie de măsuri. În locul variantei moderate de extindere a NATO, în formula de 4-5 noi membri, preşedintele ceh, Vaclav Havel, insistă asupra unei liste formate din şapte noi-recruţi. La ţările baltice, Slovenia şi Slovacia, gazda viitorului summit NATO a adăugat Bulgaria şi România. Totodată, însuşi George Robertson, precum şi vice-preşedintele Adunării Parlamentare a NATO, Markus Meckel, au solicitat în mod categoric slovacilor să-l înlăture din drum pe politicianul Vladimir Meciar, rău văzut de oficialităţile occidenatle. Liderii de la Bruxelles intenţionează să înfunde cu orice preţ “breşa” slovacă, prin care, în timpul guvernării lui V. Meciar, se strecura periodic influenţa rusă. Pentru o întărire cât mai grabnică a orientării prooccidentale a Slovaciei, SUA au decis să trimită în această ţară o echipă care să evalueze stadiul de pregătire al statului slovac în vederea aderării viitoare la NATO.

În fine, în cadrul sesiunii ministeriale a "Grupului de la Vilnius", care şi-a încheiat de curând lucrările, Albania, Macedonia şi Croaţia “s-au cerut” şi ele în NATO, chiar din acest an. Ministrul macedonean al afacerilor externe, Slobodan Casule, a declarat că este periculos să se lase descoperit flancul de sud-est al Europei, fără o protecţie din partea NATO. Triumful Alianţei Nord-Atlantice în Balcani este evident.

Totodată, o mişcare bruscă în direcţia NATO a fost declanşată şi de către finlandezi. Ministrul finlandez pentru comerţ exterior, Kimmo Sasi, a anunţat că Guvernul Finlandei îşi va face publică în mod oficial intenţia de a adera la Alianţa Nord-Atlantică în anul 2004. În mod evident, o tendinţă pro-NATO a fost adoptată şi de către Elveţia, autorităţile locale decizând, în acest sens, să regândească în mod radical doctrina politică a ţării. Drept rezultat, Rusia va ajunge să se învecineze cu ţări-membre NATO începând de la Marea Neagră şi până la Marea Barents. Porturile Mării Baltice vor deveni “sedii” ale trupelor militare maritime ale SUA şi Marii Britanii. În cazul în care Rusia intenţionează să riposteze prin contramăsuri de ordin militar, atunci ar putea să apară o întrebare firească: de unde va lua Rusia forţele necesare? Însă în cazul în care statul rus nu va declanşa nici o ripostă, atunci în următorii ani pot avea loc transformări majore militar-politice chiar în Rusia.

Cea de-a doua variantă este mai mult decât probabilă, în condiţiile în care, săptămâna trecută, după întrevederea pe care a avut-o cu George Robertson, preşedintele Parlamentului georgian, Nino Burjanadze a declarat că, pe viitor, NATO intenţionează să se ocupe în mod serios de asigurarea securităţii în Georgia. Participarea forţelor militare ale NATO în operaţiunile din Defileul Pankisi poate fi considerată un început al acestor viitoare eforturi depuse de Occident. Însă Georgia nu intenţionează să se oprească aici. Conform declaraţiilor consilierului prezidenţial Şalva Picihadze, o “colaborare militară mai profundă dintre cele două state” ar trebui să înlesnească aderarea statului georgian la NATO.

Se pare că asemenea perspective i-au însufleţit şi pe separatiştii ceceni. Occidentul intenţionează să plaseze problema cecenă la un alt nivel de drept internaţional. Probabil, tocmai acest lucru i-a permis lui Ahmed Zakaev (lider separatist cecen) să afirme că “Noi (Cecenia) suntem o parte din Europa, şi de aceea Europa, precum şi Occidentul trebuie să devină participanţi activi în reglementarea problemei cecene”.

Acest an ar putea deveni unul crucial în ceea ce priveşte relaţiile Occidentului cu Rusia. Deocamdată, însă, doar o sigură parte manifestă iniţiativă». 

• Agenţia de presă “Mediafax”, 12 martie a.c.

▪ “Noua doctrină americană ar putea slăbi tabu-ul nuclear” 

 

«Un raport secret al Pentagonului, care nu exclude atacuri nucleare asupra anumitor ţări, pare să marcheze o evoluţie în doctrina de descurajare nucleară a Statelor Unite. 

Potrivit experţilor, noua doctrină “nu mai face distincţia între armele nucleare şi convenţionale”, transformând armele atomice într-un eventual instrument de luptă şi nu doar în instrumentul de descurajare ultimă din timpul războiului rece, care avea misiunea de a împiedica adversarul să distrugă oraşele americane. 

Luată prin surprindere, criticată de Rusia, China şi Iran, administraţia americană a încercat să minimalizeze situaţia. 

Expertul în domeniul strategiei, John Wolfsstahl, aminteşte că Statele Unite au fost, întotdeauna, destul de imprecise, refuzând să spună clar că nu vor folosi primele arma atomică. Această opţiune exista în cazul unei invazii masive a aliaţilor europeni din NATO de către armata sovietică, dar, în acest moment, este prezentată mult mai explicit pentru a descuraja adversarii irakieni, chinezi sau nord-coreeni de a ataca aliaţii SUA - Israelul, Taiwanul, Coreea de Sud. 

J. Wolfsstahl, analist în cadrul Fundaţiei Carnegie pentru pace, admite că nu există o schimbare fundamentală în doctrina americană, ci este vorba mai mult de o evoluţie. El a menţionat două probleme îngrijorătoare, care afectează neproliferarea: “puterile medii ar putea încerca să se doteze cu arme în cazul în care se tem de un prim atac american; pe de altă parte, dezvoltarea armelor atomice cu putere redusă, în condiţiile în care distincţia dintre ele şi bombele convenţionale nu mai există, ar putea facilita utilizarea lor în anumite zone”. 

Michele Flournoy, specialist militar la Centrul de Studii Strategice (CSIS), estimează, în schimb, că ideea studierii diferitelor opţiuni în cazul unui conflict este “complet diferită de doctrina folosirii lor”. “Nu văd cu ochi buni un preşedinte american care să utilizeze armele nucleare pe baza unor tabu-uri politice şi istorice”, a precizat ea. 

M. Flournoy s-a arătat neliniştită din cauza unei alte dorinţe a Pentagonului, şi anume reluarea de către Statele Unite a unor eventuale teste nucleare, ceea ce ar putea încuraja anumite state să se doteze cu arme de distrugere în masă. 

Superputerea americană dispune deja de un arsenal destul de vast pentru a face faţă unui număr de scenarii, precizează specialistul militar. 

Respingând “scurgerile de informaţii selective şi înşelătoare”, Pentagonul a subliniat în acest week-end că preşedintele Bush doreşte să reducă cu două treimi arsenalul nuclear american. Potrivit Departamentului Apărării, este esenţial, în faţa ameninţărilor secolului XXI, să extinzi evantaiul posibilităţilor de descurajare a adversarului “combinând capacităţile ofensive şi defensive (apărarea antirachetă), nucleare şi nenucleare”. 

În plus, cotidianul “New York Times” apreciază, în editorialul din 12 martie a.c., că această nouă doctrină ameninţă Tratatul de neproliferare nucleară: “în cazul în care propunerile Pentagonului vor fi puse în aplicare, angajamentele nenucleare nu vor mai fi valabile, iar ţările semnatare vor ajunge la concluzia că nu mai au nici un motiv pentru a rămâne nenucleare”. Potrivit publicaţiei americane “aceste state ar putea decide dacă vor avea nevoie de arme pentru a evita un atac nuclear”». 

• Agenţiile “Associated Press”, “Reuters” şi “MSNBC news”, 10 martie a.c.

▪ Sinteză - “SUA – opţiunile nucleare sunt scoase la lumină”

 

«Se poate spune că politica militară a SUA nu ia în calcul utilizarea armamentului nuclear, cu excepţia represaliilor la care se poate recurge în situaţiile în care alte state recurg la atacuri cu acest tip de armă sau în cazuri excepţionale care pot apărea în timpul unui conflict.

Raportul “Nuclear Posture Review” scoate în evidenţă faptul că Pentagonul continuă dezvoltarea planurilor de utilizare în situaţii neprevăzute a armamentului nuclear împotriva unor state ca Irak sau Coreea de Nord, state care produc arme de distrugere în masă. 

Cotidianul “Los Angeles Times” a prezentat această istorie în ediţia din 9 martie a.c. “Nu vrem să prezentăm materiale clasificate privind planuri militare şi nici să comentăm anumite scurgeri de informaţii în mod selectiv”, a precizat conducerea publicaţiei.

Lt. col. Catherine Abbott a prezentat, în aceeaşi zi, în cadrul Departamentului Apărării un scurt răspuns oficial privind detaliile prezentate de articolul cotidianului citat. Ofiţerul american a precizat că  Raportul privind Arsenalul Nuclear este cerut de lege şi este întocmit în spiritul legii, materialul nereprezentând “un ghid de operaţiuni, de planificare militară sau de fixare a unor ţinte nucleare”. 

Dacă reacţia oficialităţilor guvernamentale americane nu a fost cea aşteptată, ministrul afacerilor externe al Libiei, Ali Abd al-Salam al-Turiki, a declarat că acest raport este greu de acceptat. “Nu cred că este adevărat, nu pot crede că America îşi doreşte să distrugă lumea”, a spus acesta. 

Atât ministrul de externe al Marii Britanii cât şi ministrul italian al apărării au apreciat că acest raport reprezintă doar o planificare militară de rutină. “La diferite intervale de timp forţele militare întocmesc evaluări pe termen lung ale programelor de luptă, chiar şi pentru unele situaţii ipotetice”, a spus ministrul italian, Antonio Martino.

“Prin nominalizarea celor şapte state, unele dintre ele nominalizate pentru prima oară, SUA cresc posibilitatea utilizării armelor nucleare”, a spus Daryl Kimball, director executiv al Asociaţiei pentru Controlul Armamentelor. 

“Raportul nu reprezintă un plan de acţiune, acesta include şi planurile preşedintelui american, George W. Bush, pentru reducerea, în următoarea perioadă de timp, cu două treimi a numărului de depozite nucleare active”, a precizat un alt oficial american. 

Douglas Feith, subsecretar de stat al ministerului apărării, a precizat că “scopul şi efectele politicii Administraţiei în privinţa armelor nucleare aşa cum sunt ele reflectate de privirea de ansamblu asupra politicii nucleare sunt de a face cât mai puţin probabilă folosirea acestor arme nucleare”. D. Feith a mai amintit faptul că Pentagonul intenţionează să obţină acest lucru prin dezvoltarea unor noi tipuri de arme de apărare convenţionale de mare precizie, cu inteligenţă superioară, care să poată fi utilizate pe spaţii largi. “Dacă avem o structură militară şi o dotare pe măsură, aliaţii SUA nu trebuie să se simtă obligaţi să dezvolte propriul lor armament nuclear”, a mai spus acesta, făcând aluzie la puteri nucleare ca Marea Britanie şi Franţa. 

În acest sens, preşedintele Iranului, Hashemi Rafsanjani, a spus că dacă SUA apreciază că există o ameninţare la adresa lor din partea celor 7 state nominalizate, nu este obligatoriu ca acestea să se predea la solicitarea americanilor. “Toate acestea indică faptul că Administraţia americană a dat întregii lumi semnalul de impunere a propriei hegemonii şi dominaţii”, apreciază cotidianul iranian “Tehran Times”.

“SUA întotdeauna au văzut şi văd URSS sau Rusia post-sovietică drept un rival geopolitic. Este timpul ca politicienii ruşi să realizeze acest fapt şi să stopeze iluzia că SUA doresc o Rusie prosperă şi puternică”, a apreciat Leonid Ivasov, dirctor al Departamentului pentru cooperare internaţională din cadrul Ministerului rus al apărării. 

Meuzies Campbell, purtător de cuvânt al Partidului Liberal Democrat al Marii Britanii a afirmat că politica americană “modifică radical termenii dezbaterilor despre reţinerea şi descurajarea nucleară”. “Marea Britanie trebuie să se gândească foarte serios la întărirea propriului sistem naţional de apărare”, a mai spus acesta».

